ТЭМА: Родны склон назоўнікаў 2-га скланення.

МЭТА: удакладненне ведаў аб агульным значэнні роднага склону назоўнікаў; фарміраванне ўменняў вызначаць родны склон назоўнікаў 2-га скланення і правільна пісаць канчаткі; развіццё звязнай мовы, мыслення вучняў; выхаванне імкнення дапамагаць зімуючым птушкам.

АБСТАЛЯВАННЕ: падручнік “Беларуская мова” для 4 класа, карткі для групавой работы, малюнкі птушак, камп’ютар, слайды, папяровыя сняжынкі.

Ход урока.

І. Арганізацыйны момант. Псіхалагічны настрой на ўрок.

“Хвілінка настрою” ( Памахайце рукамі дзяўчынкі, а цяпер – хлопчыкі, у каго ёсць банцікі, у каго ў адзенні ёсць белы колер, хто сёння раніцай чысціў зубы, хто ішоў у школу пешшу, хто падрыхтаваў усё неабходнае да ўрока.)

ІІ. Актуалізацыя апорных ведаў.

1. Гульня “Так – не”. Тэставае заданне ( калі згодны ставіце “+”, калі не згодны – “-”, ка не ведаеце – “.”.

1. Назоўнікі адказваюць на пытанні хто? што?

2. Назоўнік абазначае прадмет.

3. Назоўнікі не змяняюцца па родах.

4. Назоўнікі змяняюцца па ліках.

5. Назоўнік “нажніцы” ўжываецца толькі ў множным ліку.

6. Скланенне – гэта змяненне назоўнікаў па пытаннях.

7. У беларускай мове 8 склонаў.

8. Назоўнік у назоўным склоне ў сказе заўсёды з’яўляецца дзейнікам.

9. Творны склон адказвае на пытанні каму? чым?

10. Да першага скланення адносяцца назоўнікі ніякага роду.

11. Назоўнік “медаль” адносіцца да трэцяга скланення.

11. Назоўнік “лес” другога скланення.

13. Родны склон адказвае на пытанні каго? чаго?

14. Пры скланенні ў назоўнікаў змяняюцца прыстаўкі.

15. Назоўнікі мужчынскага роду з канчаткамі -а, -я адносяцца да другога скланення.

- У каго ў адказах ёсць кропкі? Насупраць якіх пытанняў?

*(Лісток адказаў у вучняў у выглядзе табліцы)*

|  |  |  |
| --- | --- | --- |
| + | + | - |
| + | - | + |
| + | + | + |
| + | - | - |
| + | - | - |

- Давайце злучым усе “+”, што вы ўбачылі?

2. Наступнае заданне на ўважлівасць. Я называю пачатак прымаўкі, а вы павінны паказаць картку з адпаведнай птушкай і назваць яе *(назвы дапісваюцца мелам на дошцы).*

Натапырыўся як…(верабей).

Насупіўся як…(індык).

Сівы як…(голуб).

Галасісты як…(салавей).

Задзірлівы як…(певень).

Трашчыць як…(сарока).

Стукае як…(дзяцел).

Шыпіць як...(гусак).

* Уважліва паглядзіце на словы-назвы птушак. Якой часцінай мовы з’яўляюцца? У якім склоне стаяць?
* Які назоўнік “лішні”? *(Сарока – 1 скланенне, астатнія – 2 скланенне).* Значыць, сёння на ўроку мы будзем прадаўжаць працаваць з назоўнікамі 2 скланення.
* А цяпер паспрабуем вызначыць тэму ўрока: Звернемся да нашай літары “Р” – што яна можа абазначаць?
* Якая ж тэма ўрока?

ІІІ. Паведамленне тэмы і мэты урока.

* Тэму ўрока вызначылі, а якія задачы мы паставім перад сабой на сенняшнім уроку? Выберыце з прапанаваных.

Вызначаць родны склон назоўнікаў мужчынскага і ніякага роду

Правільна пісаць канчаткі назоўнікаў другога скланення ў родным склоне

Ужываць назоўнікі другога скланення ў родным склоне

Адказваць на пытанні

Разважаць

Думаць

Пісаць акуратна

Даказваць

ІV. Чыстапісанне.

У свет прыроды акунуцца

Дапаможа сёння нам урок

І мы адправімся ўсе разам

У госці, на лясны ўрок.

* Перад паходам у лес давайце крышку разамнёмся і правядзём хвілінку чыстапісання*. (Слайд 1 “Зіма” ).*
* Якое надвор’е на слайдзе?
* Ці адпавядае нашаму надвор’ю?
* Давайце ўявім сабе снежную марозную зіму і паўторым напісанне літары, якая вельмі добра сябруе з зімой.

А абазначае гэта літара зычны парны глухі гук, які ёсць у назвах двух зімовых месяцаў.

Сс сСс Сн сн

Сне\* … … …

* Ой, на апошнюю літару апусцілася сняжынка. Што ж напішам на канцы слова снег?
* Прыдумайце роднасныя словы да слова снег, выдзеліце корань.

- З адным словам складзіце сказ. Запішыце.

- Снягір. Што ведаеце пра гэтую птушку? *( Снегіры з’яўляюцца ў нас толькі зімой, харчуюцца насеннем траў, ласуюцца ягадамі рабіны, каліны)*

- Якіх зімуючых птушак ведаеце яшчэ?

- Чым мы можам дапамагчы ім зімой?

V. Работа па тэме ўрока.

Працягваем нашу прагулку па лесе і завітаем у госці ***да каго?***  да снегіра. *(Слайд 2)*

* Давайце вызначым склон і канчатак гэтага назоўніка.
* А якія яшчэ канчаткі могуць мець назоўнікі мужчынскага і ніякага роду ў родным склоне мы даведаемся, калі звернемся да табліцы *(Слайд 3)*
* Калі пішуцца канчаткі ***-а, -у,*** а калі ***-я,-ю.***
* У нас з’явілася яшчэ адна табліца вінавальнага склону. Чаму ж супадаюць канчаткі назоўнікаў у родным і вінавальным склоне?
* Чуеце, у лесе раздаецца стук. Хто гэта? (*Слайд 4.* Дзяцел)
* Як яшчэ называюць дзятла?
* Дзяце нешта хоча нам паведаміць. Ён прынёс памятку. Давайце пазнаёмімся з ёю. (Слайд 5)

Для вызначэння склону назоўнікаў мужчынскага і ніякага роду трэба:

ПАМЯТКА

1. Падставіць назоўнік жаночага роду з канчаткам  ***-а*** або ***-я*** (1-га скланення).

2. Назоўнікі жаночага роду ў родным склоне могуць мець канчатак ***-ы*** або ***-і***: *партрэт геро-****я*** *(бабул-****і****)* – Р. с.

3. Назоўнікі жаночага роду ў вінавальным склоне могуць мець канчатак ***-у*** або ***-ю:***

*любіць брат-* ***а*** *(сястр-****у****)* – В. с.

* Дзяцел прапануе вам успомніць беларускія народныя казкі і навучыцца вызначаць склон назоўнікаў мужчынскага і ніякага роду, пр. 195.
* А дапамагаць нам будзе самая балбатлівая птушка. Хто здагадаўся якая? *(Слайд 6.* Сарока).

Фізкультмінутка. *(Слайд 7)*

* Што ж гэта за сляды з’явіліся ў вас пад партамі? Чые яны? Лясныя жыхары прынеслі вам заданні.

1група. *(сляды лісы ).* Запісаць словазлучэнні, выбіраючы патрэбныя канчаткі назоўнікаў 2-га скланення ў родным склоне, абазначце іх.

Выехаў з двар(а/я), вылез з балот(а/я), слухаў салаў(а/я), падрыхтаваўся да свят(а/я), чакаюць даждж (а/у), многа шум (а/у), наліў ча(я/ю), не відаць кра(я/ю).

2 група *(сляды зайца)* . Запішыце адказы на пытанні. Выкарыстоўвайце словы для даведкі. Абазначце склон назоўнікаў мужчынскага і ніякага роду, выдзеліце канчаткі.

У каго моцная дзюба?

У каго вушы доўгія?

Для чаго патрэбна фізкультура?

**Словы для даведкі:** *заяц, здароўе, дзяцел.*

3 група *(сляды вераб’я)* . Спішыце. Абазначце склон назоўнікаў 2-га скланення, выдзеліце канчаткі.

Колькі шуму, колькі смеху:

Дзеда лепім мы са снегу!

Задала зіма работы –

Па двары кацілі ўтрох

І паставілі ля плота.

Дзед стаіць, хоць і без ног!

4 група *(сляды лася)* Запісаць тэкст, раскрываючы дужкі. Вызначыць склон назоўнікаў мужчынскага і ніякага роду. Выдзеліць канчаткі.

Янка заўсёды любіць назіраць за сонцам ад *(усход)* да самага *(захад).*

Сярод *(лета)* яно ўзыходзіць вельмі рана і заходзіць позна.

Узімку яно ахоплівае зусім малы кавалачак *(неба)*. А ўвесну сонца зноў падымаецца ўсё вышэй у блакіт *(неба).*

5 група. *(сляды курапаткі).* Выпісаць назоўнікі мужчынскага і ніякага роду, паставіць іх у родным склоне, выдзеліць канчаткі.

Стол, яблык, школа, возера, машына, вядро, гара, мядзведзь, кніга, месяц, снег, рака, акно, завіруха, ноч, лес, дарога, гай, крэсла.

* Наш паход у лес заканчваецца. *(Слайд 8).* На ўзлеску мудры Лесавічок хоча развітацца з вамі і парадавацца ведам, якія вы набылі на лясным уроку. Давайце прачытаем прымаўкі. Вызначым склон назоўнікаў, выдзелім канчаткі.

Многа лесу – не губі, мала лесу – беражы, няма лесу – пасадзі.

Гуляючы розуму не набудзеш.

Без навукі і лапця не спляцеш.

Кожная галава свой розум мае.

З вялікага грому мала дажджу бывае.

VІ. Вынік урока. Рэфлексія.

* Давайце звернемся да задач урока. Ці ўсё мы выканалі? У вас на сталах ляжаць сняжынкі. Давайце прымацуем іх да таго, што ў вас на ўроку сёння атрымалася лепш за ўсё.

**Дзяржаўная ўстанова адукацыі**

**“Даматканавіцкая сярэдняя школа Клецкага раёна”**

**Урок беларускай мовы**

**па тэме**

**“Родны склон назоўнікаў**

**2-га скланення”**

**у 4 класе**

**Падрыхтавала**

**Хоміч Ала Уладзіміраўна,**

**настаўнік пачатковых класаў**